DOI: 10.14457/tu.the.2016.1648
title: พฤติกรรมการเปิดรับและความพึงพอใจต่อเว็บไซต์ บริษัท ท่าอากาศยานไทย จำกัด (มหาชน)

description: การค้นคว้าอิสระเรื่อง “พฤติกรรมการเปิดรับและความพึงพอใจต่อเว็บไซต์ บริษัท ท่าอากาศยานไทย จำกัด (มหาชน)” มีวัตถุประสงค์เพื่อศึกษาพฤติกรรมการเปิดรับเว็บไซต์และความพึงพอใจ ของผู้ใช้บริการเว็บไซต์บริษัท ท่าอากาศยานไทย จำกัด (มหาชน) การศึกษาวิจัยครั้งนี้เป็นการศึกษาวิจัยเชิงปริมาณ (Quantitation Research) โดยมีรูปแบบการวิจัยเชิงสำรวจ (Survey Research) มุ่งศึกษาเฉพาะกลุ่มตัวอย่างที่เคยเข้าใช้บริการเว็บไซต์ของ บริษัท ท่าอากาศยานไทย จำกัด (มหาชน) จำนวน 300 คน เก็บข้อมูลเพียงครั้งเดียว ณ ช่วงเวลาใดเวลาหนึ่ง (Cross-sectional Study) เครื่องมือที่ใช้ในการเก็บรวบรวมข้อมูลครั้งนี้ คือ แบบสอบถาม(Questionnaire) ในลักษณะของแบบสอบถามออนไลน์ โดยผู้วิจัยจะทำแบบสอบถามซึ่งมี 3 ลักษณะ คือ แบบสอบถามชนิดคำถามปลายปิด (Close Ended Questions) และแบบสอบถามชนิดคำถามปลายเปิด (Open Ended Questions) และคำถามแบบมาตราส่วนประมาณค่า (Rating Scale) โดยผู้วิจัยได้ทำการแบ่งประเด็นออกที่ต้องการศึกษาออกเป็น 3 ส่วน และทำการทดสอบหาค่าความเที่ยงตรง (Validity) และการทดสอบค่าความเชื่อมั่น (Reliability) ของแบบสอบถามที่ได้จัดทำ จากนั้นทดสอบความน่าเชื่อถือของแบบสอบถามเฉพาะส่วนที่สามารถนำมาตีค่าคะแนนเท่านั้นสถิติที่ใช้ในการวิเคราะห์ข้อมูลเชิงพรรณนา ได้แก่ การแจกแจงความถี่ (Frequency) ค่าร้อยละ (Percentage) ค่าเฉลี่ย (Mean) และค่าเบี่ยงเบนมาตรฐาน (S.D.) และส่วนสถิติเชิงอนุมาน(Inferential Statistics) ที่ใช้ทดสอบสมมุติฐานการวิจัย ได้แก่ ค่าสัมประสิทธิ์สหสัมพันธ์เพียร์สัน (Peason’s Product Moment Correlation Coefficient) โดยใช้ค่าสถิติ F-Test /One-way ANOVA และ Independent t-testผลการศึกษาพบว่า ผู้ที่เคยใช้บริการเว็บไซต์บริษัท ท่าอากาศยานไทย จำกัด (มหาชน) ส่วนใหญ่เป็นเพศหญิงมีจำนวน 171 คน คิดเป็นร้อยละ 57 รองลงมาคือมีจำนวนเพศชาย 129 คน คิดเป็นร้อยละ 43 อยู่ในช่วงอายุ 21-30 ปี มีจำนวนมากที่สุด คือ 112 คน คิดเป็นร้อยละ 37.3 มีระดับการศึกษาสูงสุดคือปริญญาตรี คิดเป็นร้อยละ 65.3 ส่วนใหญ่มีอาชีพเป็นพนักงานบริษัทเอกชน มีจำนวน 104 คน คิดเป็นร้อยละ 34.7 และมีรายได้ 50,000 บาทขึ้นไป มีจำนวน 67 คน คิดเป็นร้อยละ 22.3ผลการศึกษาด้านพฤติกรรมการเดินทางโดยเครื่องบิน โดยเฉลี่ยกลุ่มตัวอย่างมีจำนวนการเดินทางโดยเครื่องบิน เท่ากับ 4.02 ครั้งต่อปีหรือ 4 ครั้งต่อปี โดยกลุ่มตัวอย่างที่มีจำนวนการเดินทางโดยเครื่องบิน 2 ครั้งต่อปีมีจำนวนมากที่สุด คือ 81 คน คิดเป็นร้อยละ 27.1 และ มีลักษณะเส้นทางการบิน คือ เดินทางภายในประเทศมีจำนวนมากที่สุด คือ 164 คน คิดเป็นร้อยละ 54.7 รองลงมาคือกลุ่มตัวอย่างที่เดินทางระหว่างประเทศ มีจำนวน 136 คน คิดเป็นร้อยละ 45.3 โดยที่กลุ่มตัวอย่างส่วนใหญ่มีวัตถุประสงค์ในการท่องเที่ยวมีจำนวนมากที่สุด คือ 160 คน คิดเป็นร้อยละ 53.3ผลการศึกษาด้านพฤติกรรมการเปิดรับเว็บไซต์บริษัท ท่าอากาศยานไทย จำกัด (มหาชน) พบว่ากลุ่มตัวอย่าง มีการเปิดรับเว็บไซต์โดยเฉลี่ย 5 ครั้งต่อปี และมีระยะเวลาในการเข้าใช้งาน 18 นาทีต่อครั้ง ซึ่งมีความสอดคล้องกับผลการวิจัยด้านพฤติกรรมการเดินทางที่ออกมาว่ากลุ่มตัวอย่างมีการเดินทางโดยเครื่องบินเฉลี่ย 4 ครั้งต่อปี นั้นแสดงให้เห็นว่าผู้โดยสารที่มีความต้องการเดินทางโดยเครื่องบินจะทำการค้นหาข้อมูลเกี่ยวกับการเดินทางทุกครั้ง โดยจะเข้ามาศึกษาข้อมูลที่มีความเกี่ยวข้องกับความต้องการของผู้โดยสาร ซึ่งผลการวิจัยด้านการเปิดรับเนื้อหาภายในเว็บไซต์พบว่ากลุ่มตัวอย่างมีความต้องการหาข้อมูลเที่ยวบิน เช่น สถานะการบิน ตารางการบิน ข้อมูลสายการบินมากที่สุด โดยมีค่าเฉลี่ยของคะแนนอยู่ที่ 4.53  ซึ่งเป็นการเปิดรับในระดับมากที่สุด  รองลงมาคือ หาข้อมูลการให้บริการภายในสนามบินโดยมีค่าเฉลี่ยของคะแนนอยู่ที่ 4.22ผลการศึกษาความพึงพอใจต่อเว็บไซต์บริษัท ท่าอากาศยานไทย จำกัด (มหาชน) พบว่ากลุ่มตัวอย่างมีความพึงพอใจมากที่สุดต่อเรื่องการใช้งานเว็บไซต์ในด้านประโยชน์ของข้อมูลข่าวสารที่ได้รับ และข้อมูลข่าวสารที่ทันสมัยและทันต่อเหตุการณ์ รองลงมาคือ ความถูกต้องและความน่าเชื่อถือของข้อมูลข่าวสารที่ได้รับ แสดงให้เห็นว่าเว็บไซต์ ได้นำเสนอข้อมูลข่าวสารที่สอดคล้องตามความต้องการและความสนใจของกลุ่มตัวอย่างที่เข้าใช้บริการระดับหนึ่งข้อเสนอแนะในการศึกษาพบว่าบริษัท ท่าอากาศยานไทย จำกัด (มหาชน) ควรศึกษาพฤติกรรมการเดินทางของผู้เข้าใช้บริการเว็บไซต์ ซึ่งสามารถทำได้โดยเก็บสถิติการเข้าใช้งาน อาทิเช่น ความถี่หรือระยะเวลาในการเข้าเว็บไซต์ และมีความสนใจด้านเนื้อหาของเว็บไซต์มากน้อยเพียงใด เพื่อให้ทราบข้อมูลเกี่ยวกับลักษณะการเข้าใช้งานของผู้ใช้บริการ เช่น มีการค้นหาตารางเที่ยวบิน สถานะของการบิน คำแนะนำผู้โดยสาร ข้อมูลเกี่ยวกับการท่องเที่ยวและการโรงแรม ซึ่งสามารถนำสถิติการเข้าใช้งานไปปรับปรุงข้อมูลให้มีความทันสมัยและทันต่อเหตุการณ์